Rettens dom (Tredje Afdeling) af 27. april 2016 – ANKO mod Kommissionen

(Sag T-155/14)

»Voldgiftsbestemmelse — tilskudsaftale, der er indgået i forbindelse med sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006) — projekterne Persona og Terragov — støtteberettigede omkostninger — tilbagebetaling af de udbetalte beløb — modkrav — morarenter«

1. Retslig procedure — indbringelse af sag for Retten på grundlag af en voldgiftsklausul — kontrakt underlagt national ret — anvendeligheden af nationale materielle bestemmelser — nationale materielle regler om retters kompetence ikke anvendelige — nationale regler om bevisbyrde en del af den materielle ret (art. 272 TEUF) (jf. præmis 39-47)

2. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — Kommissionens udarbejdelse af en revisionsrapport — revisionsrapporten udgør ikke en bebyrdende retsakt — kontradiktionsprincippet og retten til at blive hørt ikke anvendelige (art. 288 TEUF og 299 TEUF) (jf. præmis 54-56)

3. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — begrundelse for, at de angivne omkostninger er reelle — fordeling af bevisbyrden (art. 317 TEUF) (jf. præmis 65-67, 122 og 123)

4. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — begrundelse for, at de angivne omkostninger er reelle — udgifter til personale — manglende iagttagelse af at fremlægge troværdige oversigter over arbejdstid med henblik på godtgørelse af de udgifter til personale, der er oplyst til opfyldelse af støtteaftalerne — ikke-støtteberettigede omkostninger (jf. præmis 82-92)

5. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — begrundelse for, at de angivne omkostninger er reelle — finansiel revision foretaget af Kommissionen — afslag på at give revisorerne adgang til de oplysninger, som de har anmodet om — tilsidesættelse af betingelserne for ydelsen af tilskuddet (jf. præmis 103-113)

6. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — procedure indledt af Kommissionen med henblik på tilbagesøgning af de forskud, som er betalt som led i støtten — anmodning om tilbagebetaling følger af bestemmelserne i aftalerne — proportionalitetsprincippet ikke anvendeligt (jf. præmis 127)

7. Den Europæiske Unions budget — finansiel støtte fra Unionen — modtageren forpligtet til at overholde betingelserne for tildeling af tilskud — finansiering, der alene vedrører udgifter, som faktisk er afholdt — procedure indledt af Kommissionen med henblik på tilbagesøgning af de forskud, som er betalt som led i støtten — hensyntagen til konklusionerne i en endelig revisionsrapport (jf. præmis 135)

Sagens genstand

Søgsmål anlagt i medfør af artikel 272 TEUF med påstande om på den ene side for det første at det fastslås, at Kommissionens anmodning om tilbagebetaling af den støtte, der blev udbetalt til sagsøgeren i henhold til kontrakt nr. 045459, »Sanserum, der fremmer uafhængighed ved aldring«, og nr. 507749 »e-forvaltningens indvirkning på de regionale forvaltningers ydelser«, der blev indgået inden for rammerne af sjette rammeprogram for forskning, teknologisk udvikling og demonstration (2002-2006), er ugrundet, og for det andet at Kommissionen tilpligtes at betale saldoen af ikke udbetalt støtte i henhold til den første af disse kontrakter, og på den anden side at sagsøgeren pålægges som modkrav at tilbagebetale den støtte, der uretmæssigt er blevet udbetalt i henhold til disse kontrakter.

Konklusion

1) Europa-Kommissionen frifindes.

2) ANKO AE Antiprosopeion, Emporiou kai Viomichanias betaler Kommissionen et beløb på 606570,61 EUR, svarende til en tilbagebetaling af de økonomiske bidrag, selskabet har modtaget i henhold til kontrakt nr. 045459, »Sanserum, der fremmer uafhængighed ved aldring«, og nr. 507749 »e-forvaltningens indvirkning på de regionale forvaltningers ydelser«, der blev indgået inden for rammerne af sjette rammeprogram for forskning, teknologisk udvikling og demonstration (2002-2006), med tillæg af morarenter med en sats på 3,75% fra den 3. maj 2014 at regne.